**Eiko Kadono vēstījums:**

*Stāsti ceļo, lidojot uz spārniem,*

*Ilgojoties dzirdēt tavas sirds priekpilnos pukstus.*

*Es esmu ceļojošs stāsts. Es lidoju visur.*

*Uz vēja spārniem vai viļņu spārniem, vai dažkārt uz maziem smilšu spārniem. Protams, es lidoju arī uz gājputnu spārniem. Un pat reaktīvo lidmašīnu spārniem.*

*Es sēžu tev līdzās. Atverot lappuses, es stāstu tev stāstu, tādu, kādu tu vēlies dzirdēt.*

*Vai vēlies dīvainu un brīnumainu stāstu?*

*Vai varbūt skumju, biedējošu vai smieklīgu?*

*Ja tev šobrīd negribas klausīties, arī tas ir labi. Bet es zinu, ka kādu dienu tu to darīsi. Kad to darīsi, vienkārši pasauc: “Ceļojošais stāst, nāc. Sēdies man blakus!”.*

*Un es uzreiz atlidošu.*

*Man ir tik daudz stāstu, kuros dalīties.*

*Varbūt stāsts par mazu salu, kurai apnika būt vienai un viņa iemācījās peldēt un devās meklēt draugu?*

Vai stāsts par noslēpumainu nakti, kad parādījās divi mēneši.

Vai stāsts par Ziemassvētku vecīti, kurš apmaldījās.

Ak, es varu dzirdēt tavu sirdi. Tā pukst straujāk.

Žvīks-žvāks, pukš-plukš, pliukš-pluikš, tuk-tuk.

Ceļojošais stāsts ir ienācis tev sirdī un to iekustinājis.

Nākamais tāds būsi tu pats, izplesdams spārnus lidojumam.

Un tā ir dzimis vēl viens ceļojošs stāsts.